గద్దర్ తెలంగాణ ఫిల్మ్ అవార్డ్స్ - 2025

తెలంగాణ ప్రభుత్వం ప్రతిష్టాత్మకంగా నిర్వహించే తెలంగాణ గద్దర్ ఫిల్మ్ అవార్డ్స్ లో భాగంగా 2025 ఏడాదికి గానూ అవార్డుల నిర్వహణకు 2026 జనవరి 19న అధికారికంగా ప్రకటన జారీ చేసింది. ఈ సందర్బంగా 2025 జనవరి 1 నుంచి డిసెంబర్ 31 వరకు సెంట్రల్ బోర్డ్ ఆఫ్ ఫిల్మ్ సర్టిఫికేషన్ (సీబీఎఫ్‌సీ) ద్వారా సర్టిఫికేషన్ పొందిన సినిమాలకు అవార్డ్స్ ప్రదానం చేయనున్నట్లు రాష్ట్ర సినిమాటోగ్రఫీ శాఖ మంత్రి కోమటిరెడ్డి వెంకటరెడ్డి వెల్లడించాడు. ఇప్పటివరకు ఉన్న విభాగాలకు తోడు ఈ సారి 17 విభాగాల్లో అవార్డులు తెలిపాడు. సామాజిక స్పృహను ప్రతిబింబించే సినిమాలకు ఉత్తమ సామాజిక సందేశ సినిమా అవార్డు, ప్రత్యేక విభాగంలో డా. సినారే అవార్డులను ఇవ్వనున్నట్టు,  దీనికి సంబంధిన దరఖాస్తుదారులు అవార్డులకు సంబంధించిన దరఖాస్తు పత్రాలు, మార్గదర్శకాలను జనవరి 31వరకు పొందవచ్చని, ఎంట్రీల సమర్పణకు ఫిబ్రవరి 3 చివరి తేదీగా నిర్ణయించినట్లు తెలిపాడు.

ఆ తరువాత వరుసగా బ్యాంక్ సెలవులు రావడంతో దరఖాస్తుల సమర్పణ గడువును ఫిబ్రవరి 5వ తేదీ మధ్యాహ్నం 2 గంటల వరకు పొడిగించినట్లు తెలంగాణ ఫిల్మ్ డెవలప్‌మెంట్ కార్పొరేషన్ (టీజీఎఫ్‌డీసీ) తెలిపింది. తెలంగాణ గద్దర్ ఫిల్మ్ అవార్డ్స్- 2025 ఎంపిక కోసం నాలుగు జ్యూరీ కమిటీలను రాష్ట్ర ప్రభుత్వం నియమించింది. ప్రతి జ్యూరీ కమిటీకీ తెలంగాణ రాష్ట్ర ఫిల్మ్ డెవలప్మెంట్ కార్పొరేషన్ ఎండీ సభ్యుడిగా, కన్వీనర్‌గా వ్యవహరించనున్నారు.    

 సామాజిక సందేశంతో కూడిన చలన చిత్రాలతోపాటు, కొత్తగా ప్రవేశపెట్టిన పలు కేటగిరీల్లో పురస్కారాల ఎంపిక కోసం ప్రముఖ సంగీత దర్శకుడు మణిశర్మ ఛైర్మన్‌గా 14 మంది సభ్యులతో ఓ జ్యూరీ ఏర్పాటైంది.
డా.సి. నారాయణరెడ్డి, అక్కినేని నాగేశ్వరరావు సినీ పురస్కారాలతోపాటు ఇతర ప్రముఖుల పేర్లతో ప్రదానం చేయనున్న పురస్కారాల ఎంపిక కోసం సీనియర్ దర్శకుడు కె. రాఘవేంద్రరావు ఛైర్మన్‌గా నలుగురు సభ్యులతో జ్యూరీ ఏర్పాటైంది. 
డాక్యుమెంటరీ, లఘు చిత్రాల విభాగానికి సంబంధించి విజయ్ కనకమేడల ఛైర్మన్‌గా, ఆరుగురు సభ్యులతో సభ్యులతో జ్యూరీ ఏర్పాటైంది.  
సినిమాపై ఉత్తమ పుస్తకాలు, ఉత్తమ సినీ విమర్శ విభాగం కోసం ప్రముఖ నటుడు తనికెళ్ల భరణి ఛైర్మన్‌గా నలుగురు సభ్యులతో జ్యూరీ ఏర్పాటైంది. 

తెలంగాణ గద్దర్ ఫిల్మ్ అవార్డుల కమిటీ ఛైర్మన్లు, సభ్యుల తెలంగాణ డిప్యూటీ సీంఎ భట్టి విక్రమార్కతో ఫిబ్రవరి 4న సెక్రటేరియట్‌లో సమావేశం జరిగింది. ఈ సమావేశం అనంతరం మార్చి 19న ఉగాది సందర్భంగా అవార్డుల ప్రదానోత్సవం నిర్వహించనునట్టు రాష్ట్ర ప్రభుత్వం నిర్ణయించింది.

ఇవి కూడా చూడండి
 గద్దర్ తెలంగాణ ఫిల్మ్ అవార్డ్స్

మూలాలు

వర్గం:తెలుగు సినిమా